**UBYTOVACÍ  PORIADOK – HOTEL SATEL\*\*\***

Ubytovací poriadok je vydaný spoločnosťou SATEL-SLOVAKIA, s.r.o., Mnoheľova 825, 058 01 POPRAD, IČO: 31712797, spoločnosť zapísaná v OR Okr. súdu Prešov, odd. Sro, vložka č. 2503/P (ďalej len „prevádzkovateľ“) a vzťahuje sa na poskytovanie ubytovacích a s tým súvisiacich služieb (ďalej len „služby“) v ubytovacom zariadení Hotel SATEL \*\*\* (ďalej len „hotel“) a upravuje práva a povinnosti prevádzkovateľa a hostí ubytovaných v hoteli (ďalej len „hosť“) od momentu nástupu na pobyt v hoteli do jeho ukončenia.

1. V hoteli môže byť ubytovaný len hosť, ktorý sa riadne prihlási. Za tým účelom predloží pracovníkovi na recepcii hotela svoj osobný doklad: občiansky preukaz, platný cestovný pas alebo iný doklad totožnosti.  Pracovník recepcie každému ubytovanému hosťovi vydá hneď pri nástupe prístupovú kartu od izby. Za ubytovacie a ostatné služby je hosť povinný platiť ceny vopred dohodnuté najneskôr pri nástupe (Check-in) na pobyt.
2. Tento ubytovací poriadok je neoddeliteľnou súčasťou zmluvy o ubytovaní v zmysle § 754 a nasl. zákona č. 40/1964 Zb. Občianskeho zákonníka v znení neskorších predpisov (ďalej len „Občiansky zákonník“), k uzatvoreniu ktorej dochádza medzi hosťom a hotelom. Ubytovací poriadok je zverejnený na internetovej stránke hotela www.hotelsatel.com a umiestnený na recepcii hotela. Pred nástupom na pobyt a využívaním služieb v hoteli hosť potvrdzuje, že bol s týmto ubytovacím poriadkom oboznámený a zaväzuje sa ho dodržiavať.
3. Recepcia hotela pracuje v režime nepretržitej prevádzky – 24 hodín denne. Pracovník recepcie počas prihlasovania na pobyt vysvetlí hosťovi podmienky ubytovania a poskytovania služieb, vybavenie hotelovej izby, základné orientačné a bezpečnostné informácie o hoteli, podmienky parkovania motorových vozidiel, úschovy športového vybavenia a podobne.
4. Ubytovanie v hoteli je povolené iba osobám, ktoré nevykazujú známky akéhokoľvek infekčného alebo iného prenosného ochorenia. Hotel má právo odmietnuť ubytovať hosťa s prenosnou chorobou, parazitickou infekciou alebo inou chorobou, ktorá by mohla predstavovať zdravotné riziko pre zamestnancov prevádzkovateľa alebo iných hotelových hostí.
5. Ubytovanie hostí v hoteli v deň nástupu na pobyt v zmysle rezervácie je v čase od 15:00 hod. (check-in), ak v potvrdení rezervácie nebol prevádzkovateľom uvedený iný čas možnosti nástupu na pobyt a podmienky (vrátane ceny) za skorý nástup na pobyt (pred 15.00 hod. v deň nástupu na pobyt) (early check-in). V prípade, že hosť nenastúpi na pobyt najneskôr do 24.00 hod. bez predchádzajúceho informovania recepcie o neskoršom nástupe na pobyt, je hotel oprávnený poskytnúť rezervovanú izbu/izby iným hosťom. Hosťovi nevzniká právo na vrátenie ním zaplatenej ceny pobytu, ani na inú finančnú či nefinančnú náhradu ani náhradné plnenie či náhradu škody.
6. Hotel môže v osobitných prípadoch ponúknuť hosťovi aj iné ako dohodnuté ubytovanie, pokiaľ sa podstatne nelíši od už potvrdenej objednávky.
7. Hotel podľa osobitných predpisov bod 18.6 Poštových podmienok – Všeobecná časť (vnútroštátny styk) a bodu 15.5 Poštových podmienok – Všeobecná časť (medzinárodný styk) Slovenskej pošty, a.s.) prijíma zásielky adresované ubytovaným hosťom alebo hosťom, ktorí majú ubytovacie služby objednané. Tieto zásielky po prevzatí hotel doručí hosťom a ak to nie je možné, vrátiť ich späť.
8. Hotel zabezpečí pri ochorení alebo zranení hosťa poskytnutie lekárskej pomoci, príp. prevoz do nemocnice.
9. Hotel poskytuje ubytovaným hosťom služby v rozsahu určenom týmto Ubytovacím poriadkom, Obchodnými podmienkami a špecifikáciou jednotlivej služby poskytnutej ubytovanému hosťovi pred uzatvorením zmluvy o ubytovaní.
10. Pri vstupe do hotelovej izby si hosť vo vlastnom záujme prekontroluje stav hotelovej izby a jednotlivých zariadení a ich funkčnosť a prípadné vady alebo nedostatky ihneď oznámi recepcii hotela. Hosť používa izbu po dobu, ktorú dohodol s hotelom pri príchode.
11. Hotelová hala je určená na príjem návštev hostí ubytovaných v hoteli. V hotelovej izbe môže hosť prijímať návštevy len so súhlasom pracovníka recepcie hotela a po zapísaní do knihy návštev a len v čase od 8.00 do 22.00 hodiny.
12. Recepcia vyúčtuje objednané služby pri príchode (Check-in) hosťa. Hosť sa odhlási z pobytu najneskôr do 10.00 hod v deň odchodu, v tej istej dobe uvoľní izbu. Ak hosť tak neurobí v určenej dobe môže mu hotel účtovať pobyt aj nasledujúci deň. V prípade záujmu o skorý Check-in alebo neskorý Check-out kontaktujte, prosím, recepciu hotela. Poskytnutie týchto doplnkových služieb závisí od aktuálnych prevádzkových a kapacitných možností hotela. Poplatok za neskorý Check-out do 12:00 hod. / 30 €, do 16:00 hod. / 50% z ceny izby/1 noc. Skorý Check-in do 10:00 hod. / 50% z ceny izby/1 noc, od 10:00 – 15:00 hod / 30 €.
13. V hotelovej izbe alebo v priestoroch hotela nesmie hosť bez súhlasu vedenia hotela premiestňovať zariadenie, vykonávať opravy a akékoľvek zásahy do elektrickej siete alebo inej inštalácie.
14. Hoteloví zamestnanci môžu vstupovať do izieb za účelom upratania izby, doplnenia izbových doplnkov, v prípade, ak je nevyhnutné odstrániť poruchu, poskytnúť zdravotnú pomoc alebo v prípade podozrenia z porušovania ubytovacieho poriadku či vážneho ohrozenia majetku hotela alebo iných zákazníkov alebo ohrozenia života alebo zdravia iných osôb.
15. V objekte hotela, osobitne v izbách nie je hosťom povolené používať vlastné elektrické spotrebiče, s výnimkou elektrických spotrebičov slúžiacich na osobnú hygienu hosťa (holiace, príp. masážne strojčeky, sušiče vlasov a pod.).
16. Hosť je povinný pri odchode z izby uzatvoriť vodovodné uzávery, vypnúť v izbe a priľahlých priestoroch elektrické osvetlenie a ďalšie spotrebiče (televízor a pod.) a uzatvoriť dvere. Po ukončení pobytu, v deň odchodu pri odhlásení sa z hotela, odovzdá prístupovú kartu od hotelovej izby na recepcii. V prípade, že hosť karty neodovzdá, je povinný uhradiť hotelu škodu (v prípade prístupovej karty 4€/karta). Hosť je povinný zanechať hotelovú izbu v stave, v akom ju prevzal na začiatku pobytu. V prípade spôsobenia škody alebo zmeny stavu hotelovej izby, je hosť povinný pred skončením pobytu uviesť hotelovú izbu na vlastné náklady do pôvodného stavu, inak je povinný nahradiť hotelu všetky náklady na uvedenie izby do pôvodného stavu.
17. Z bezpečnostných dôvodov nie je povolené nechať deti do 10 rokov bez dozoru dospelých osôb v izbe a ostatných spoločenských priestoroch hotela.
18. Hosťovi nie je dovolené brať na izbu športové náradie a predmety, pre ktoré je na úschovu vyhradené miesto. Ubytovanie so zvieraťom je v celom hoteli prísne zakázané. Na úschovu cenných vecí slúžia hosťom trezory, ktoré sa nachádzajú na recepcii hotela.
19. Nočný kľud v hoteli je od 22:00 hod. do 06:00 hod.. Počas nočného kľudu nesmie hosť rušiť ostatných hotelových hostí. Nie je vhodná silná hlasitosť televízie, hlučné rozprávanie, spev, hlasité rozhovory v hotelových chodbách, hotelovej terase a pod..
20. V hoteli je na viditeľnom mieste vyvesený požiarny poriadok – hostia sú povinní riadiť sa ním počas pobytu.
21. Fajčenie je v celom hoteli zakázané. Hotel je oprávnený účtovať sumu 50 € za porušenie tohto zákazu. Zákaz fajčenia platí aj pre tzv. elektronické cigarety a iné podobné výrobky, ktoré sa užívajú fajčením, aj keď neobsahujú tabak. Pre fajčiarov sú vyhradené priestory so stojanovým popolníkom pred vstupom do hotela.
22. Reklamačný poriadok – informácie o podmienkach a spôsobe uplatnenia práv zo zodpovednosti hotela za vady (ďalej len „reklamácia“) vrátane údajov o tom, kde môže reklamáciu uplatniť a postup pri uplatnení reklamácie poskytovaných služieb v hoteli sú upravené v Reklamačnom poriadku hotela, ktorý je zverejnený na internetovej stránke hotela www.hotelsatel.com a dostupný na recepcii hotela.
23. Hotel zodpovedá za škodu vzniknutú hosťovi počas pobytu v hoteli v zmysle príslušných ustanovení Občianskeho zákonníka a ostatných všeobecne záväzných právnych predpisov platných a účinných na území Slovenskej republiky.
24. Za klenoty, peniaze a iné cennosti hotel zodpovedá len do sumy 332 € (súhrnná čiastka pre všetky vnesené alebo doložené cennosti v rámci jedného pobytu v hoteli), ibaže boli prevzaté hotelom do úschovy. Hotel ponúka možnosť prevzatia klenotov, peňazí a iných cenností do úschovy a ich umiestnenia v trezore umiestnenom na recepcii hotela, pokiaľ to prevádzkové možnosti hotela umožňujú. O možnosti, podľa predchádzajúcej vety, je hosť povinný informovať sa na recepcii hotela pri nástupe na pobyt alebo kedykoľvek počas pobytu.
25. Nároky zo zodpovednosti hotela za škodu je hosť povinný uplatniť si v lehotách a spôsobom ustanovenými príslušnými ustanoveniami Občianskeho zákonníka a ostatných všeobecne záväzných právnych predpisov platných a účinných na území Slovenskej republiky.
26. Zabudnuté veci hostí v hoteli sú evidované a uskladňované po dobu 6 mesiacov. Zabudnuté veci hotel doručí hosťovi len na základe jeho požiadavky doručenej hotelu v uvedenej lehote na náklady hosťa.
27. Hosť zodpovedá za škodu spôsobenú ním alebo osobami, za ktoré zodpovedá, na majetku hotela ako aj na živote, majetku alebo zdraví zamestnancov hotela alebo iných hostí. Takto vzniknutú škodu je hosť povinný nahradiť poškodenému (hotelu alebo hosťovi alebo zamestnancovi) v zmysle príslušných všeobecne záväzných právnych predpisov.
28. Do priestorov hotela je možné prichádzať motorovými vozidlami len po prístupových cestách a s vozidlami parkovať len na vyhradených miestach pre parkovanie ubytovaných hostí. Parkovacie plochy hotela nie sú strážené a sú monitorované kamerovým systémom. Cena ubytovania nezahŕňa stráženie motorového vozidla ubytovaného hosťa odstaveného na parkovisku hotela ani iný spôsob jeho ochrany.
29. Sťažnosti hosťa a prípadné návrhy na zlepšenie činnosti hotela prijíma recepcia hotela.
30. Ubytovaný hosť je povinný dodržiavať ustanovenia ubytovacieho poriadku. V prípade, že ho poruší hrubým spôsobom, hotel podľa § 759 ods. 2 občianskeho zákonníka môže od zmluvy o ubytovacích službách odstúpiť ešte pred uplynutím dohodnutého času.

Tento ubytovací poriadok nadobúda platnosť a účinnosť dňa 1.7.2024

Mgr. Peter Zemančík

Riaditeľ hotela